Danskerne tænder for varmen, når temperaturen falder til 13 grader

En ny undersøgelse fra den tyske virksomhed Tado°, der fremstiller intelligente systemer til styring af indeklimaet, viser, at den gennemsnitlige dansker først tænder for varmen, når temperaturerne udenfor falder til under 13°C, men særlig ét sted i landet er de ekstra hårdføre, når det handler om at modstå kulden.

Den gennemsnitlige udendørstemperatur, der får folk i Sønderborg til at tænde for varmen, når sommeren er forbi, skal nemlig helt ned på 10,5°C, hvilket er hele 2°C lavere end i byer som København, Århus og Ålborg, hvor der bliver tændt for varmen, når udendørstemperaturen ligger på lige omkring 12,5°C. Odenseanerne viser sig sammen med esbjergenserne at udgøre den mest kuldskære del af befolkningen, da man i disse byer allerede tænder for varmen, når den gennemsnitlige udendørstemperatur når 13°C.

Some like it hot

Når først der er tændt for varmen, viser undersøgelsen, at århusianerne sammen med indbyggerne i Rønne er dem der har den højeste gennemsnitlige indendørstemperatur, her ryger varmen i hjemmet nemlig helt op på over 22°C, når det bliver koldt udenfor. Mens indbyggerne i Sønderborg igen viser sig at være hårdføre, når kulden står for døren, her ryger den gennemsnitlige indendørstemperatur nemlig kun op på 20,5°C. På landsbasis foretrækker vi en gennemsnitlig indendørstemperatur på 21,5 °C.

Opvarmning og nedkøling i huse og større byggerier tegner sig for halvdelen af EU’s energiforbrug, og mere end tre fjerdedele af energiforbruget i hjemmet forbruges på opvarmning og varmt vand. Undersøgelser fra Energy Saving Trust har vist, at det at skrue temperaturen ned med blot 1°C kan medføre en besparelse på 700 kroner om året på en gennemsnitlig husholdnings varmeregning.

Tado° mener, naturligvis, at der også er store gevinster at hente ved at benytte de intelligente termostater. I 2018 alene energibesparede det tyske firmas brugere således, hvad der svarer til den mængde energi, som kan produceres på 1.200 tennisbaner med solfangeranlæg, fortæller Tado°.

Læs også vores anmeldelse af Tado°-systemet – og konkurrenten Netatmo, der tilbyder et lignende system.

Danskerne tænder for varmen, når temperaturen falder til 13 grader